เงินบาทแข็งค่าทะลุแนว 30.00 บาทต่อดอลลาร์ฯ
เงินบาทแข็งค่าทะลุ 30.00 บาทต่อดอลลาร์ฯ มาสุดรอบ 7 ปีครึ่ง จับตา กนง. สัปดาห์นี้


20 ธ.ค. 2563

ศูนย์วิจัยกสิกรไทย ประเมินว่า สัปดาห์ที่ผ่านมาเงินบาทแข็งค่าทะลุแนว 30.00 บาทต่อดอลลาร์ฯ โดยเงินบาททรงตัวในกรอบแคบๆ ในช่วงแรก ก่อนจะพลิกแข็งค่าขึ้นในช่วงกลาง-ปลายสัปดาห์ แตะระดับแข็งค่าสุดในรอบ 7 ปีครึ่งที่ 29.76 บาทต่อดอลลาร์ฯ
โดยมีแรงหนุนอย่างต่อเนื่อง หลังรายงานการประเมินนโยบายเศรษฐกิจและอัตราแลกเปลี่ยนของประเทศคู่ค้าสำคัญของสหรัฐฯ จัดให้ไทยอยู่ในกลุ่มจับตาใกล้ชิด ประกอบกับเงินดอลลาร์ฯ มีแรงกดดันเพิ่มเติมจากผลการประชุมเฟดยังคงดอกเบี้ยและวงเงินซื้อสินทรัพย์ต่อเดือนที่ 1.2 แสนล้านดอลลาร์ฯ ตามเดิม ซึ่งสะท้อนสัญญาณผ่อนคลายทางการเงินอย่างต่อเนื่องในช่วงปีหน้า
ทั้งนี้ ในวันศุกร์ (18 ธ.ค.) เงินบาทอยู่ที่ระดับ 29.80 เทียบกับระดับ 30.03 บาทต่อดอลลาร์ฯ ในวันพุธก่อนหน้า (9 ธ.ค.)
สำหรับสัปดาห์ถัดไป (21-25 ธ.ค.) ธนาคารกสิกรไทยประเมินกรอบการเคลื่อนไหวของเงินบาทที่ 29.60-30.00 บาทต่อดอลลาร์ฯ ขณะที่ศูนย์วิจัยกสิกรไทยประเมินปัจจัยสำคัญที่ต้องติดตาม ได้แก่ ผลการประชุมกนง. (23 ธ.ค.) และท่าทีต่อสถานการณ์ค่าเงินบาท ทิศทางกระแสเงินลงทุนของนักลงทุนต่างชาติ ข้อมูลการส่งออกเดือนพ.ย.ของไทย รวมไปถึงบทสรุปของมาตรการกระตุ้นเศรษฐกิจของสหรัฐฯ ส่วนตัวเลขเศรษฐกิจสหรัฐฯ ที่ต้องติดตาม ได้แก่ ดัชนีความเชื่อมั่นผู้บริโภคเดือนธ.ค. ยอดขายบ้านมือสอง ยอดขายบ้านใหม่ รายได้-รายจ่ายส่วนบุคคล และอัตราเงินเฟ้อที่วัดจาก Core PCE Price Index ยอดสั่งซื้อสินค้าคงทนเดือนพ.ย. ตัวเลขจีดีพีไตรมาส 3/63